P. Hrušovský, predseda NR SR: (2004-10-19):
J. Ševc, poslanec: Vážený pán predseda Národnej rady, vážený pán minister, vážené kolegyne, kolegovia. Mali sme možnosť na ostatnom zasadnutí Národnej rady, keď sme predkladali materiál na stiahnutie vojsk, vyjadriť sa širšie k tejto problematike. Ja sa i napriek tomu chcem zastaviť pri niektorých momentoch, ktoré ešte treba zrejme v súvislosti s touto správou doplniť. Zastávam názor, že predložená správa je udalosťami v Iraku a predovšetkým okolo Iraku prekonaná. Bola formulovaná niekedy pred prázdninami, dnes je stav úplne iný. Nezodpovedá skutočnostiam dneška, treba povedať, a predovšetkým, ak niekto chce, už len tým, čo potvrdil generálny tajomník OSN, že OSN nedala mandát pre vstup do Iraku. To znamená, že sú tam vojská bez mandátu OSN. V USA padla hlava riaditeľa CIA a samotný prezident Bush priznáva, že ho rozviedka neinformovala presne, a to isté priznáva i pán predseda vlády Blair v anglickom parlamente. Som ďaleko od toho, aby som hodnotil pohnútky autorov tejto správy, prečo to formulovali tak, ako je to predložené, keď časovo sami v minulosti boli na návšteve našich vojakov v Iraku a presvedčili sa na vlastné oči, aký je tam daný stav. Treba povedať to, čo sa možnože aj v našej tlači neprávom objavilo, že naši vojaci sú v Iraku na akomsi výlete. Ťažko s tým súhlasiť, zrejme to asi nebude pravda, je, sú asi, zrejme asi za určitým účelom, ale čo je pravda, je, že žijú v izolácii od okolitého sveta a pod prísnou cenzúrou. To zrejme pán minister Liška sám dobre vie. Vie aj to, že slúžime iným a stali sme sa okupantmi v Iraku spolu s ostatnými vojskami. Lokajstvo, samozrejme, ktoré z našej strany tu je v tomto prípade, neumožňuje zaujať iný postoj, aký je postoj v samotných Spojených štátoch amerických. Najhoršie sú skutočne na tom pseudovíťazi, preto ešte dlho po získaní moci rinčia zbraňami a najrôznejším spôsobom ubližujú porazeným a všetkým, ktorí ohrozujú ich ambície a plány. V posledných desaťročiach boli urobené viaceré výskumy ľudského násilia a zločinov na príklade 967 vojen a 1 629 vnútorných nepokojov od roku 600 pred naším letopočtom až po súčasnosť. A hlavný záver: demokratické režimy – takzvané - boli rovnako militantné ako autokratické a mali takú istú úroveň zločinnosti. 11. september 2001 nielen pre Američanov, ale aj pre moslimský svet je výzvou a pre USA, samozrejme, historickým dňom. Položme si však otázku, prečo Bush po tomto dátume oznamoval svetu: „Buď ste s nami, alebo s teroristami“. Teda buď ste za civilizáciu a dobro, to znamená za nás, za Američanov, alebo za barbarstvá a zlo, teda za Irak. Rozhodnite sa. A národom, ktoré sa rozhodnú nesprávne, odkázali: Majte sa na pozore. A Slovensko sa postavilo do pozoru. Prečo? V záujme čoho? Zrejme dnes každému vo svete je jasné, že USA vojnou proti Iraku sledujú celý rad veľmi dôležitých cieľov, ktoré majú jedného spoločného menovateľa - upevniť ich imperiálnu pozíciu a zabezpečiť im nadvládu nad svetom. Pre USA okrem ich hlavného cieľa je ešte dôležitejšie niečo iné. V súčasnosti asi 25 % svetovej produkcie ropy pochádza z oblasti Perzského zálivu. Predpokladá sa, že tento podiel „porastie“. V oblasti sa nachádzajú viac ako dve tretiny svetových overených zásob ropy. Krajne dôležité je aj to, že ropa z oblasti Perzského zálivu je vysoko kvalitná, náklady na jej ťažbu sú 5 až 10-krát násobne nižšie ako v Rusku. Dôležité pre USA je nielen to, aby lacná ropa prúdila z Perzského zálivu, ale hlavne to, aby sa nachádzala v ich rukách, aby mali pod kontrolou celý región. Americkí jastrabi sú presvedčení, že bez ovládnutia Perzského zálivu a vojenskej prítomnosti v Iraku dosah USA na ovplyvňovanie udalostí v mnohých dôležitých regiónoch sveta by bol značne obmedzený. Svet si konečne musí uvedomiť, že Američania v Iraku nebojujú len o ropu, ale o nadvládu nad svetom. Niekto by mohol povedať, že ešte nič a nikomu stromy do neba nedorástli. Je to pravda. Pravda je aj to, že samotný zápas o nadvládu nad svetom môže byť osudový pre celú ľudskú civilizáciu. Vojenské dobrodružstvo v Iraku stálo nemálo životov a prostriedkov. Boli zničené nenahraditeľné kultúrne pamiatky. Ceny ropy sústavne rastú. Každý deň zomierajú ľudia. Už dnes sa transparentne črtajú nové vojenské konflikty v regióne. Hrozí sa Iránu, hrozí sa Sýrii, hrozí sa ostatným štátom. Bushova vláda zverejnila v septembri 2002 dokument o americkej bezpečnostnej stratégii, ktorý nenechal nikoho na pochybách o ich plánoch zabezpečiť, aby sa žiadna krajina vo svete nemohla postaviť do cesty ich vojenskej moci. Naviac k tejto doktríne ešte pribudla ďalšia, ešte nebezpečnejšia, doktrína amerického práva na preventívny úder proti každému, kto sa znepáči Spojeným štátom. A obe doktríny sú v príkrom rozpore s 51. článkom Charty OSN, ktorý dovoľuje použitie sily iba v prípade sebaobrany a len vtedy, ak ozbrojený útok nastal proti členovi OSN. Ted Kennedy povedal, že vojna v Iraku je podvod „zorchestrovaný“ v Texase s cieľom zabezpečiť prezidentovi politickú reklamu a znovuzvolenie v nasledujúcich voľbách. Predložená Správa o situácii v Iraku, myslím si, že by mala byť stiahnutá z rokovania Národnej rady. Tu nejde o samotný obsah správy, ide o to, že slovenskí vojaci nemajú čo robiť v Iraku a mali by sa vrátiť domov, tak ako sa vracajú iné vojská koaličných síl, ktoré to pochopili na rozdiel od našej vlády, ale aj tejto Národnej rady Slovenskej republiky. Bolo by správne, keby naše vojská boli stiahnuté do konca tohto roku. Voľby, ktoré sa pripravujú v Iraku a ktoré sa avizujú, nemôžu byť demokratické ani slobodné pod hlavňami zbraní. Slobodné môžu byť len bez prítomnosti okupačných vojsk, ak nie, bolo by to iba divadlo. Mier môže v Iraku byť zaistený bez cudzích vojsk, iba vlastnými, irackými silami. Preto poslanci za KSS budú hlasovať proti tejto správe. Ďakujem.